ai4bharat/Pralekha huggingface dataset:
தொழிலாளர் மற்றும் வேலைவாய்ப்பு அமைச்சகம்
விஸ்வகர்ம தேசிய விருது மற்றும் தேசிய பாதுகாப்பு விருதுகள் வழங்கப்பட்டன
விஸ்வகர்ம ஜெயந்தியை ஒட்டி தில்லியில் இன்று நடைபெற்ற நிகழ்ச்சியில் மத்திய தொழிலாளர் நலன் மற்றும் வேலைவாய்ப்புத் துறை இணையமைச்சர்  திரு. சந்தோஷ் கங்வார் விஸ்வகர்ம தேசிய விருதுகளையும் , தேசிய பாதுகாப்பு விருதுகளையும்  பலருக்கு வழங்கினார்.
அனைவருக்கும் விஸ்வகர்ம ஜெயந்தி தின வாழ்த்துகளைத் தெரிவித்துக் கொண்ட அமைச்சர் திரு. கங்வார், கைவினைஞர்கள், தொழிலாளர்கள்தான் நவீன இந்தியாவின் சிற்பிகள் என்று வருணித்தார். 2016ம் ஆண்டு சிறந்த வகையில் செயல்பட்டதைப் பாராட்டி, 139 தனி நபர்களுக்கு மொத்தம் 28 விஸ்கர்ம ராஷ்ட்ரீய விருதுகளும், 128 பேருக்கு தேசிய பாதுகாப்பு விருதுகளும் வழங்கப்பட்டன.
நிகழ்ச்சிகளில் பேசிய அமைச்சர், தொழிலாளிகள், கைவினைஞர்களின் பணி நிலைமை, பாதுகாப்பு, சமூகப் பாதுகாப்பு ஆகியவை மேம்படவும் வாழ்க்கைத் தரம் உயரவும் மத்திய அரசு பல்வேறு நடவடிக்கைகளை எடுத்துவருவதாகக் குறிப்பிட்டார்.
கட்டடத் தொழிலாளர்களின் நலனுக்காக தீர்வைகள் மூலம் ரூ. 40,000 கோடி திரட்டப்பட்டுள்ளது என்று கூறிய திரு. கங்வார், இந்த நிதி ஐந்து கோடி தொழிலாளர்களின் நலன்களுக்காகப் பயன்படுத்தப்படுகிறது என்றார். பிரதம மந்திரி வேலைவாய்ப்பு ஊக்குவிப்புத் திட்டத்தின் கீழ் வேலைவாய்ப்புகளை அதிகரிக்கத் திட்டமிடப்பட்டுள்ளது என்றும் அவர் தெரிவித்தார்.
மத்திய தொழிலாளர் நலத் துறைச் செயலர் திரு. ஹீராலால் சமரியா விருது பெற்றவர்களைப் பாராட்டினார். அவர்களைப் பணியில் அமர்த்தியுள்ள நிறுவனங்கள் அவர்களது திறன் மேம்பாட்டுக்கு வழியமைக்க வேண்டும் என்று கேட்டுக் கொண்டார்.
சமூக நிதி மற்றும் அதிகாரமளித்தல் அமைச்சகம்
1035 மாற்றுத் திறனாளிகளுக்கு இலவச உபகரணங்கள் வழங்கும் முகாமைத் மத்திய அமைச்சர் திரு தாவர்சந்த் கெலாட் தொடங்கி வைத்தார்
வட மும்பையில் மாற்றுத் திறனாளிகளுக்கு உதவி பொருட்கள் மற்றும் உபகரணங்களை இலவசமாக வழங்கும் முகாமை மத்திய சமூக நீதி மற்றும் அதிகாரமளித்தல் அமைச்சர் திரு தாவர்சந்த் கெலாட் காணொலி வாயிலாக இன்று தொடங்கி வைத்தார். கொவிட்-19 பாதுகாப்பு வழிமுறைகளை பின்பற்றி வட மும்பையின் காண்டிவலியில்  உள்ள பொயின்சூர் ஜிம்கானா என்னும் இடத்தில் இந்த முகாம் நடைபெற்றது.
நிகழ்ச்சியில் பேசிய அமைச்சர் திரு கெலாட், கடந்த ஆறு வருடங்களில் மாற்றுத் திறனாளிகளுக்கான அதிகாரமளித்தல் துறை, இதுபோன்று 9265 முகாம்கள் நடத்தி, அதன் வாயிலாக சுமார் 16.70 லட்சம் நபர்கள் பயன் அடைந்துள்ளதாகக் குறிப்பிட்டார். கொவிட்-19 பரவலைக் கருத்தில் கொண்டு தமது அமைச்சகம் வெளியிட்டுள்ள நிலையான செயல்பாட்டு வழிமுறைகளைப் பின்பற்றி, சமூக இடைவெளி கடைப்பிடிக்கப்பட்டு இந்த முகாம் நடைபெறுவதாக அவர் கூறினார்.
3 நாட்கள் நடைபெறும் இந்த முகாமில் வட மும்பையைச் சேர்ந்த 1035 மாற்றுத்திறனாளிகள் கண்டறியப்பட்டு, அவர்களுக்கு ரூபாய் 87.96 லட்சம் மதிப்பிலான 1745 உதவி உபகரணங்கள் வழங்கப்பட உள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும் : https://pib.gov.in/PressReleasePage.aspx?PRID=1670374
-----
(Visitor Counter : 131
நிதி அமைச்சகம்
2023-24 மத்திய பட்ஜெட்டில் அறிவித்தபடி, நிலுவையில் உள்ள ஒப்பந்த சர்ச்சைகளுக்குத் திறம்படத் தீர்வுகாண விவாத் சே விஸ்வாஸ் - II  என்ற ஒரு முறை தீர்வுத் திட்டத்தை அரசு அறிமுகப்படுத்தியுள்ளது
இந்த திட்டத்தின் கீழ் உரிமைகோரல்களை சமர்ப்பிப்பதற்கான கடைசி தேதி 31.10.2023 ஆகும்.
நிதி அமைச்சகத்தின் செலவினத் துறை, "விவாத் சே விஸ்வாஸ் II -  என்ற திட்டத்தை அறிமுகம் செய்துள்ளது. இது அரசு மற்றும் அரசு சார்ந்த நிறுவனங்களில் நிலுவையில் உள்ள ஒப்பந்த சர்ச்சைகளுக்குத் திறம்படத் தீர்வுகாணும். இந்த திட்டம் 2023-24 ஆம் ஆண்டிற்கான மத்திய பட்ஜெட்டில் மத்திய நிதி அமைச்சரால் அறிவிக்கப்பட்டது.
மத்திய நிதி அமைச்சர் மற்றும் கார்ப்பரேட் விவகாரங்கள் துறை அமைச்சர் திருமதி நிர்மலா சீதாராமன் மத்திய பட்ஜெட் உரையின் பத்தி 67 இல் அறிவித்தார்:-
"அரசு மற்றும் அரசு நிறுவனங்களின் ஒப்பந்த சர்ச்சைகளைத் தீர்ப்பதற்கு, நடுவர் தீர்ப்பு நீதிமன்றத்தில் சவாலுக்கு உள்ளாகும்போது, தரப்படுத்தப்பட்ட விதிமுறைகளுடன் தன்னார்வ தீர்வுத் திட்டம் அறிமுகப்படுத்தப்படும். இது சர்ச்சைகளின் நிலுவை அளவைப் பொறுத்து தரப்படுத்தப்பட்ட தீர்வு விதிமுறைகளை வழங்கும்" என்று கூறினார்.
நிதி அமைச்சகத்தின் செலவினத் துறை, 29.05.2023 அன்று, திட்டத்தின் விரிவான வழிகாட்டுதல்களைக் குறிப்பிட்டு ஒரு உத்தரவை வெளியிட்டது. விண்ணப்பங்களை சமர்ப்பிப்பதற்கான கடைசி தேதி 31.10.2023 ஆகும்.
இத்திட்டத்தின் கீழ், 30.04.2023 அன்று அல்லது அதற்கு முன்னர் வழங்கப்பட்ட நீதிமன்றத் தீர்ப்புகளுக்கு, ஒப்பந்ததாரருக்கு வழங்கப்படும் தீர்வுத் தொகை நீதிமன்றத்தால் வழங்கப்பட்ட / உறுதிப்படுத்தப்பட்ட நிகர தொகையில் 85% வரை இருக்கும்.
31.01.2023 அன்று அல்லது அதற்கு முன்னர் வழங்கப்பட்ட நடுவர் தீர்ப்புகளுக்கு வழங்கப்பட்ட மொத்தத் தொகையில் 65% வரை வழங்கப்படும்.
இந்த திட்டத்தை செயல்படுத்த அரசு இ-சந்தை  ஒரு சிறப்பு வலைப்பக்கத்தை உருவாக்கியுள்ளது. தகுதியான கோரிக்கைகள் இதன் மூலமாக மட்டுமே செயல்படுத்தப்படும். ரயில்வே அமைச்சகத்தின் ஜிஇஎம் அல்லாத ஒப்பந்தங்களுக்கு, ஒப்பந்ததாரர்கள் தங்கள் உரிமைகோரல்களை ஐ.ஆர்.இ.பி.எஸ்  -ல் பதிவு செய்யலாம்.
இந்தத் திட்டத்தின் விவரங்கள் நிதி அமைச்சகம், செலவினத் துறையின் வலைத்தளத்தில் கிடைக்கின்றன.
அறிவியல் மற்றும் தொழில்நுட்பத்துறை
நியூட்ரினோக்கள் காரணமாக நட்சத்திரங்கள் எவ்வாறு வெடிக்கின்றன?
ஆய்வறிக்கையில் டாக்டர் வாசுதேவ் குப்தா விளக்கம்
நட்சத்திரங்கள் வெடிப்பதில், நியூட்ரினோக்கள் முக்கிய பங்காற்றுவது குறித்து மும்பையில் உள்ள டாடா அடிப்படை ஆராய்ச்சி மையத்தின் பேராசிரியர் டாக்டர் வாசுதேவ் தாஸ்குப்தா தனது ஆய்வறிக்கையில் விவரித்துள்ளார்.
அறிவியல் தொழில்நுட்ப துறையின் இந்தாண்டுக்கான ஸ்வர்ண ஜெயந்தி விருது பெற்றவர் பேராசிரிய டாக்டர் வாசுதேவ் தாஸ் குப்தா. மும்பை அடிப்படை ஆராய்ச்சி மையத்தில், கோட்பாடு இயற்பியல் துறை பேராசிரியராக உள்ளார்.
இவர் நட்சத்திரங்கள் வெடிப்பதில் நியூட்ரினோக்களின் பங்கு குறித்து ஆய்வு செய்து வருகிறார். இவரது ஆய்வு கட்டுரை ‘பிசிக்கல் ரிவியூ டி’ என்ற அறிவியல் இதழயில் வெளியாகியுள்ளது.
இதில் நட்சத்திரங்களில் உள்ள நியூட்ரினோக்களின் அடர்வு மற்றும் பாதிப்பு உள்ளிட்ட விஷயங்களை இவர் விளக்கியுள்ளார். இது நட்சத்திரங்கள் வெடிப்பில் நியூட்ரினோக்களின் பங்கு குறித்து புரிந்து கொள்ள உதவும் என கூறப்படுகிறது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1677003
நிதி அமைச்சகம்
நிதி அமைச்சகத்தில் இணை அமைச்சராக திரு பங்கஜ் சவுத்ரி பொறுப்பேற்றார்
நிதி அமைச்சகத்தில் இணை அமைச்சராக திரு பங்கஜ் சவுத்ரி இன்று பொறுப்பேற்றார்.
உத்தரப் பிரதேசத்தில் உள்ள மகாராஜ் கஞ்ச் தொகுதியிலிருந்து 17-வது மக்களவைக்கு திரு சவுத்ரி தேர்ந்தெடுக்கப்பட்டுள்ளார். நாடாளுமன்ற உறுப்பினராக ஆறாவது முறையாக தற்போது அவர் பணியாற்றி வருகிறார்.
கடந்த 30 ஆண்டுகளுக்கும் மேலாக பொது சேவையில் ஈடுபட்டுள்ள திரு சவுத்ரி, கோரக்பூர் மாநகரத்தின் துணை மேயராகவும் இருந்துள்ளார். 56 வயதான திரு சவுத்ரி, கோரக்பூர் பல்கலைகழகத்தில் பட்டம் பெற்றுள்ளார்.
டாக்டர் பகவத் கிஷன்ராவ் கரத்தும் நிதி அமைச்சகத்தின் இணை அமைச்சராக நேற்று பொறுப்பேற்றுக் கொண்டது குறிப்பிடத்தக்கது.
பிரதமர் அலுவலகம்
எஃப்ஐடிஇ ஆன்லைன் செஸ் ஒலிம்பியாட் போட்டியில் வெற்றி பெற்ற வீரர்களுக்குப் பிரதமர் பாராட்டு
எஃப்ஐடிஇ ஆன்லைன் செஸ் ஒலிம்பியாட் போட்டியில் வெற்றி பெற்ற வீரர்களுக்கு பிரதமர் திரு. நரேந்திர மோடி பாராட்டு தெரிவித்துள்ளார்.
இது குறித்து அவர் வெளியிட்டுள்ள ட்விட்டர் பதிவில், ``FIDE ஆன்லைன் செஸ் ஒலிம்பியாட் போட்டியில் வெற்றி பெற்ற நமது செஸ் வீரர்களுக்குப் பாராட்டுதல்களைத் தெரிவித்துக் கொள்கிறேன். அவர்களுடைய கடின உழைப்பும், அர்ப்பணிப்பும் போற்றுதலுக்கு உரியவை. மற்ற செஸ் வீரர்களுக்கு உத்வேகம் தருவதாக இந்த வெற்றி இருக்கும். ரஷிய அணியினருக்கும் நான் பாராட்டுதல்கள் தெரிவிக்க விரும்புகிறேன்'' என்று கூறியுள்ளார்.
ரெயில்வே அமைச்சகம்
விசாகப்பட்டினம் ரயில் நிலையம் அதிகப் புள்ளிகளுடன் பசுமை ரயில் நிலையத்திற்கானசான்றிதழைப் பெற்றுள்ளது
கிழக்கு கடற்கரை ரயில் நிலையங்களில் ஒன்றான விசாகப்பட்டினம் ரயில் நிலையம் அதிகப் புள்ளிகளுடன் பசுமை ரயில் நிலையத்திற்கான சான்றிதழைப் பெற்றுள்ளது. சுற்றுச்சூழல் சீர்கேட்டை குறைக்கும் வகையில் மேற்கொண்ட பசுமை நடவடிக்கைகள் காரணமாக, இந்திய பசுமைக் கட்டமைப்புக் கவுன்சில்  இந்த சான்றிதழை வழங்கியுள்ளது. விசாகப்பட்டினத்தில் 24.01.2023 அன்று நடைபெற்ற நிகழ்ச்சியில் ஐஜிபிசி-யின் விசாகப்பட்டினக் கிளையில் தலைவர் டாக்டர் எஸ் விஜயகுமாரிடம் இருந்து விசாகப்பட்டினம் ரயில் நிலையத்தின் டிஆர்எம் வால்டியரான திரு அனுப் சத்பதி பெற்றுக் கொண்டார்.
நாட்டில் உள்ள ஒருசில ரயில் நிலையங்கள் மட்டுமே இந்த பசுமை ரயில் நிலைய சான்றிதழைப் பெற்றுள்ளன. அவற்றில் விசாகப்பட்டினம் ரயில் நிலையமும் ஒன்று. ஆறு சுற்றுச்சூழல் பிரிவுகளின் கீழ் நடத்தப்பட்ட ஆய்வில் விசாகப்பட்டினம் ரயில் நிலையம் நூற்றுக்கு 82 புள்ளிகளுடன் இந்த சான்றிதழை பெற்றுள்ளது.
ஐஜிபிசி ஆதரவுடன் இந்திய ரயில்வேயின் சுற்றுச்சூழல் இயக்குநரகம், பசுமை ரயில் நிலையத்திற்கான தர நடைமுறையை உருவாக்கியிருக்கிறது. நீர் பாதுகாப்பு, கழிவு மேலாண்மை, எரிசக்தி மேலாண்மை உள்ளிட்ட பல்வேறு அம்சங்களைக் கருத்தில் கொண்டு இந்த தர நடைமுறை வடிவமைக்கப்பட்டுள்ளது.
நிலக்கரி அமைச்சகம்
நால்கோ, விரிவாக்க திட்டங்களில் ரூ.30,000 கோடி முதலீடு: மத்திய அமைச்சர் திரு பிரகலத் ஜோஷி
இந்திய அலுமினிய நிறுவனம் , 2027-28ம் நிதியாண்டுக்குள் விரிவாக்கத் திட்டங்களில் ரூ.30,000 கோடி முதலீடு செய்யவுள்ளது என மத்திய நிலக்கரி மற்றும் சுரங்கத்துறை அமைச்சர் திரு பிரகலத் ஜோஷி கூறியுள்ளார்.
நால்கோ நிறுவனத்தின் 41வது நிறுவன தினம், புவனேஸ்வரில் உள்ள அதன் தலைமையத்தில் இன்று நடந்தது. இதில் மத்திய நிலக்கரி மற்றும் சுரங்கத்துறை அமைச்சர் திரு பிரகலத் ஜோஷி கலந்து கொண்டு உரையாற்றினார்.
இந்த முதலீட்டிலிருந்து, 5வது சுத்திகரிப்பு ஆலை, பொட்டாங்கி பாக்சைட் சுரங்கம், பாக்சைட் போக்குவரத்து அமைப்பு, உத்கல் பகுதியின் டி மற்றும் இ நிலக்கரி சுரங்கங்கள் ஆகியற்றுக்கு நால்கோ நிறுவனம் ரூ.7,000 கோடி முதலீடு செய்யும். மீதமுள்ள 22,000 கோடி உருக்கு உலை, மின் உற்பத்தி மைய விரிவாக்கத் திட்டங்களுக்கு பயன்படுத்தப்படும். ஒடிசாவின் அங்குல் மாவட்டத்தில் உள்ள உருக்கு உலையின் விரிவாக்கம், 1400 மெகாவாட் திறனுள்ள மின் உற்பத்தி மையம் அமைக்கும் பணிகளும் இதில் அடங்கும்.
“ இந்த லட்சிய வளர்ச்சி திட்டங்களுடன், நால்கோ நிறுவனம் எதிர்காலத்தில், அலுமினியம் மற்றும் அலுமினியம் சார்ந்த துறைகளுக்கு குறிப்பிடத்தக்க பங்களிப்பை அளிக்கும், உற்பத்தியை பல மடங்கு அதிகரிக்கும், பிரதமர் திரு நரேந்திர மோடியின் தொலைநோக்கான தற்சார்பு இந்தியாவை அடையும்’’ என அமைச்சர் திரு பிரகலத் ஜோஷி கூறினார்.
நாட்டின் கனிம வள உற்பத்தியில் உள்ள இடையூறுகளைத் தவிர்க்க, கனிம வளம் அதிகம் உள்ள ஒடிசா மாநிலத்துக்கு அனைத்துவிதமான உதவிகளையும் மத்திய அரசு வழங்குகிறது என்றும் அமைச்சர் கூறினார். ஒடிசா அரசின் வேண்டுகோள்படி, கனிம உற்பத்தி சுமுகமாக நடைபெறுவதை உறுதி செய்யவும், அக்கறையற்றவர்கள் சுரங்க ஏலத்தில் பங்குபெறுவதற்கு தடை விதிக்கவும் விதிமுறைகளில் மத்திய அரசு திருத்தம் கொண்டு வரும் என அவர் வலியுறுத்தினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1686762
குடியரசுத் துணைத் தலைவர் செயலகம்
தொழில் கடமைகளுக்கும் மற்றும் குடும்ப பொறுப்புகளுக்கும் சமஅளவிலான முக்கியத்துவம் அளிக்கவும்- குடியரசுத் துணைத் தலைவர் வலியுறுத்தல்
வேலை- வாழ்க்கை இடையே சமநிலையை பராமரிக்க வேண்டும் எனவும், ஒருவரின் தொழில் கடமைகளுக்கும் மற்றும் குடும்ப பொறுப்புகளுக்கும் சமஅளவிலான முக்கியத்துவம் அளிக்கப்பட வேண்டும் என குடியரசு துணைத் தலைவர் திரு எம் வெங்கையா நாயுடு வலியுறுத்தியுள்ளார்.
திருமதி வி எல் இந்திரா தத் எழுதிய “டாக்டர் வி எல் தத்: ஒரு முன்னோடியின் வாழ்க்கை பயணத்தின் பார்வைகள்” என்ற ஆங்கில புத்தகத்தை குடியரசு துணைத் தலைவர் திரு எம் வெங்கையா நாயுடு சென்னையில் இன்று வெளியிட்டார். இந் நிகழ்ச்சியில் அவர் பேசியதாவது:
வேலைக்கும், வாழ்க்கைக்கும் இடையே சமநிலையை தொழிலாளர்கள் எளிதாக பராமரிக்கும் வகையில் மனிதவள கொள்கைகளை தொழில்துறை தலைவர்கள் வகுக்க வேண்டும். இது ஊழியர்களின் சிறந்த செயல்பாட்டுக்கு வழிவகுப்பது மட்டுமல்லாமல், சமூகத்தில் தற்போது அதிகரிக்கும் மனநல பிரச்சனைகளை தீர்ப்பதற்கும் உதவும். அதிகளவிலான மன அழுத்தத்தை மக்கள் சந்திக்கும் வேலையில் உடல்நலத்துடன் மனநலமும் முக்கியத்துவம் பெறுகிறது. மன அழுத்தத்தை போக்க வெளியிடங்களுக்கு சென்று மக்கள் சிறிது நேரம் செலவிட வேண்டும். குடும்ப வாழ்க்கைக்கும், தொழிலுக்குமான சமநிலையை தொழில் அதிபர் வி எல் தத் சரியாக பராமரித்தார். இது அனைத்து தொழில் அதிபர்களுக்கும், தொழில் முனைவோருக்கும் பாடமாக இருக்க வேண்டும்.
மக்களுடன் மகிழ்ச்சியாக இருப்பதற்கு திரு தத் அதிக முக்கியத்துவம் அளித்தார். தற்போதைய போட்டி தொழில் சூழலில் இந்த குணத்தை காண முடியவில்லை. திரு தத்துக்கு அவரது தொழிலாளிகள் எப்போதும் முக்கியமானவர்களாக இருந்தார்கள். அவர்களின் நலனில் அதிக அக்கறை செலுத்தினார். இந்த புத்தகத்தில் தனது கணவரின் நினைவுகள் மற்றும் அனுபவங்களை திருமதி வி எல் இந்திரா தத் பகிர்ந்துள்ளது பாராட்டத்தக்கது.
திரு தத் மிகப்பெரிய தொழிலதிபராக இருந்தாலும், மூத்தோர்களை மதிக்கும் நற்குணம், பணிவு, சேவை, இரக்கம் ஆகியவற்றை அவர் ஒருபோதும் மறக்கவில்லை. நமது நாகரீக மதிப்புகளுக்கு இந்த குணங்கள் முக்கியமானவை. திரு தத் போன்றவர்களிடமிருந்து தற்போதைய தலைமுறையினர் உத்வேகம் பெற வேண்டும். விளையாட்டின் மீது திரு தத் மிகவும் ஆர்வம் கொண்டிருந்தார். வி்ளையாட்டு மற்றும் வெளிப்புற நடவடிக்கைகளில் இளம் தொழில்முனைவோர்கள் சிறிது நேரம் செலவிட வேண்டும்.
கடந்த 1991-92-ம் ஆண்டில் அரசுக்கும், தொழில்துறைக்கும் இடையே இணைப்பை ஏற்படுத்துவதில் எப்ஐசிசிஐ தலைவராக திரு தத் முக்கிய பங்காற்றினார்.
இவ்வாறு குடியரசு துணைத் தலைவர் திரு வெங்கையா நாயுடு பேசினார்.
இந்நிகழ்ச்சியில் தமிழக ஆளுநர் ஆர் என் ரவி, தமிழக சுற்றுச்சூழல் துறை அமைச்சர் திரு வி மெய்யநாதன், கேசிபி நிறுவன தலைவரும் மற்றும் நிர்வாக இயக்குனருமான டாக்டர் வி எல் இந்திரா தத் உட்பட பலர் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1785494
சட்டம் மற்றும் நீதித்துறை அமைச்சகம்
இணைய தள விசாரணைகளுக்காக மின் நீதிமன்றங்கள் திட்டம்
மாவட்ட மற்றும் துணை நீதிமன்றங்களை கணினி மயமாக்கி தொழில்நுட்பத்தின் மூலம் நீதிபெறும் நடைமுறைகளை மேம்படுத்தும் வகையில், ஒருங்கிணைந்த மின் நீதிமன்றங்கள் திட்டத்தை அரசு அறிமுகம் செய்துள்ளது. இந்தத் திட்டத்துக்காக உச்சநீதிமன்றமும், சட்ட அமைச்சகமும் மின் குழு ஒன்றை அமைத்துள்ளன. இதன் முதல் கட்டத் திட்டம் 2011 -2015 காலகட்டத்தில் செயல்படுத்தப்பட்டது. இரண்டாம் கட்டத்திட்டம் 2015-ம் ஆண்டு தொடங்கப்பட்டது. இதன் மூலம் 18,735 மாவட்ட மற்றும் துணை நீதிமன்றங்கள் கணினி மயமாக்கப்பட்டுள்ளன.
திட்டத்தின் இரண்டாம் கட்டம் நிறைவடைய உள்ள நிலையில், 3-ம் கட்டத் திட்டத்திற்கு, அங்கீகரிக்கப்பட்ட மின் குழு அக்டோபர், 21 2022 அன்று ஒப்புதல் அளித்துள்ளது. இத்திட்டத்திற்கான செலவின நிதிக்குழுவின் கூட்டம் 23.02.2023 அன்று நடைபெற்றது. இத்திட்டத்தின் 3-வது கட்டம், புதிய நவீன அம்சங்களை கொண்டுள்ளதாக அமையும். டிஜிட்டல் முறையிலான காகிதப் பயன்பாடற்ற நீதிமன்றங்கள் என்ற இலக்கை நோக்கியதாக இது அமையும்.
இந்த தகவலை மாநிலங்களவையில் எழுத்துப்பூர்வமாக அளித்த பதிலில் மத்திய சட்ட அமைச்சர் திரு கிரண் ரிஜிஜூ தெரிவித்துள்ளார்.
தொலைதொடர்பு மற்றும் தகவல் தொழில்நுட்ப அமைச்சகம்
பிராட்பாண்ட் இணைப்பு கிராமங்களில் வசதியை மட்டும் வழங்காமல், திறமையான இளைஞர்களை உருவாக்கும்: பிரதமர் நரேந்திர மோடி
ஊரக பகுதிகளில் டிஜிட்டல் இணைப்பை ஏற்படுத்துவது வெறும் ஆசை மட்டும் அல்ல, அது அவசிய தேவையாக மாறியுள்ளது என பிரதமர் திரு. நரேந்திர மோடி கூறியுள்ளார்.
நிதிநிலை அறிக்கைக்கு பிந்தைய இணைய கருத்தரங்கில், குடிமக்களில் ஒருவரைக் கூட பின்தங்க விடாமல் இருப்பது’ என்ற கருப்பொருளில், பிரதமர் மோடி உரையாற்றினார். நிதிநிலை அறிக்கையின் நேர்மறையான பாதிப்பை எடுத்துரைப்பதில் தொழில்துறை தலைவர்கள், கொள்கைகளை உருவாக்குபவர்கள் மற்றும் அரசு அதிகாரிகளை ஒன்றிணைப்பது, ஒவ்வொரு கிராமத்திலும் உள்ளவர்களை மேம்படுத்துவதற்கு இணைந்து பணியாற்ற துறை ரீதியான யுக்திகளை அடையாளம் காண்பது இந்நிகழ்ச்சியின் நோக்கமாகும்.
இந்நிகழ்ச்சியில் பிரதமர் திரு. நரேந்திர மோதி பேசியதாவது:
பிராட்பாண்ட் இணைப்பு கிராமங்களில் வசதியை ஏற்படுத்துவதோடு, அங்கு பொருளாதாரத்தில் திறமையான இளைஞர்கள் உருவாவதை அதிகரிக்கும். பிராட்பாண்ட் இணைப்பால், சேவை துறைகள் கிராமங்களை சென்றடையும் மற்றும் பொருளாதாரத்தை ஊக்குவிக்க உதவும்.
இதுபோன்ற இணைப்புகளை பயன்படுத்துவது பற்றிய விழிப்புணர்வை பரப்பி, கிராமங்கள் தனது இலக்கை எட்டுவதற்கு ஆரோக்கியமான போட்டியை ஏற்படுத்த வேண்டும்.
தொலை தொடர்பு துறைக்கு மத்திய நிதிநிலை அறிக்கையில் உத்வேகம் அளிக்கப்பட்டுள்ளது. இத்துறையின் ஆண்டு வசூலில் 5 சதவீதம் ஆராய்ச்சி மற்றும் மேம்பாட்டு திட்டங்களுக்கு ஒதுக்கீடு செய்யப்பட்டுள்ளது. இதன் மூலம் கிராமங்களில் மலிவான கட்டணத்தில் பிராட்பாண்ட் மற்றும் செல்போன் சேவைகள் வழங்குவதற்கான தீர்வுகள் காணப்படும். மேலும், 2025ம் ஆண்டுக்குள் அனைத்து கிராமங்களிலும் கண்ணாடியிழை நார் கேபிள் இணைப்பு வழங்க திட்டமிடப்பட்டுள்ளது.
இவ்வாறு பிரதமர் திரு.நரேந்திர மோடி கூறினார்.
மேலும் விவரங்களுக்கு கீழ்கண்ட ஆங்கில செய்தி குறிப்பை காணவும்: https://pib.gov.in/PressReleasePage.aspx?PRID=1800560
பிரதமர் அலுவலகம்
பங்களாதேஷ் பிரதமரின் இந்தியப் பயணத்தின் போது பிரதமர் திரு நரேந்திர மோடி வெளியிட்ட செய்தி அறிக்கையின் தமிழாக்கம்
மேன்மைதங்கிய பிரதமர் ஷேக் ஹசீனா அவர்களே r
இருநாடுகளின் மதிப்பிற்குரிய தூதுக்குழு உறுப்பினர்களே.
ஊடக நண்பர்களே,
வணக்கம்,
பங்களாதேஷ் பிரதமர் ஷேக் ஹசீனா அவர்களையும் அவருடன் வந்திருக்கும் அவரது தூதுக்குழுவினரையும் முதற்கண் வரவேற்கிறேன்.
கடந்த ஆண்டு நாம் அனைவரும் இணைந்து பங்களாதேஷின் 50-வது சுதந்திரதினத்தையும், தூதரக உறவுகளின் பொன்விழாவையும், வங்கபந்து ஷேக் முஜிபூர் ரஹ்மானின் நூற்றாண்டு விழாவையும் கொண்டாடினோம். கடந்த ஆண்டு டிசம்பர் 6-ம் தேதி அன்று உலகம் முழுவதும் கொண்டாடிய நட்பு தினத்தையும் நாம் முதல் முதலாக கொண்டாடினோம். இன்று பங்களாதேஷ் பிரதமர் ஷேக் ஹசீனா சுதந்திரதின அமிர்தப் பெருவிழாவில் பங்குகொள்கிறார். மேலும் அடுத்த 25 ஆண்டுகளின் அமிர்தப் பெருவிழாவின் போது, இந்தியா – பங்களாதேஷ் இடையேயான உறவு புதிய உச்சத்தைத் தொடும் என்று நம்புகிறேன்.
நண்பர்களே,
பிரதமர் ஷேக் ஹசீனா அவர்கள் தலைமையில், பங்களாதேஷ் நல்ல முன்னேற்றம் கண்டுள்ளது. கடந்த ஐந்து ஆண்டுகளாக இரு நாடுகளுக்கிடையே ஒவ்வொரு துறையிலும் பரஸ்பரம் ஒத்துழைப்பு அதிகரித்துள்ளது. இன்று பங்களாதேஷ், இந்தியாவின் மிகப்பெரிய பங்குதாரராக மட்டுமின்றி பிராந்தியத்தின் மிகப்பெரிய வர்த்தக பங்குதாரராகவும் விளங்குகிறது.
நமது கலாச்சாரம் மற்றும் மக்கள் இடையயான உறவுகளின் நெருக்கமும் சீராக வளர்ச்சியடைந்துள்ளது. மேலும் நானும் பிரதமர் ஷேக் ஹசீனாவும் இன்று இருதரப்பு உறவுகள், பிராந்திய மற்றும் சர்வதேச விஷயங்கள் குறித்து விரிவாக விவாதித்தோம்
இரு நாடுகளுக்கிடையேயான வர்த்தக உள்கட்டமைப்பை மேம்படுத்துவதன் மூலம், இருநாடுகளும் மேலும் இணைந்து செயல்படவும், ஒருவருக்கொருவர் ஆதரவளிக்கவும் முடியும். நமது இருதரப்பு வர்த்தகம் வேகமாக வளர்ந்து வருகிறது. இன்று, ஆசியாவிலேயே பங்களாதேஷின் ஏற்றுமதிக்கான மிகப்பெரிய சந்தையாக இந்தியா உள்ளது. இந்த வளர்ச்சியை மேலும் துரிதப்படுத்த, இருநாடுகளுக்கிடையேயான விரிவான பொருளாதார கூட்டு ஒப்பந்தம் குறித்த விவாதங்களை விரைவில் தொடங்குவோம்.
நமது இளைய தலைமுறையினர் ஆர்வமாக இருக்கும் தகவல் தொழில்நுட்பம், விண்வெளி, அணுசக்தி போன்ற துறைகளில் ஒத்துழைப்பை அதிகரிக்கவும், பருவநிலை மாற்றம் மற்றும் சுந்தரவனக் காடுகளை பாதுகாப்பதற்கும் நாங்கள் தொடர்ந்து ஒத்துழைப்போம்.
நண்பர்களே
தற்போது அனைத்து வளரும் நாடுகளுக்கும் எரிசக்தி விலை உயர்வு சவாலாக உள்ளது. மைத்ரீ அனல் மின் நிலையத்தின் முதல் அலகு இன்று திறக்கப்படுவதால், இனி பங்களாதேஷில் மிகக் குறைந்த விலையில் மின்சார விநியோகம் கிடைக்கும். இரு நாடுகளுக்கு இடையே மின் பரிமாற்றம் தொடர்பான பேச்சுக்கள் நல்ல பலன் அளிக்கும்
(
விவசாயத்துறை அமைச்சகம்
வேளாண் நிறுவனங்கள் ட்ரோன்கள் வாங்க ரூ.10 லட்சம் மானியம்: வேளாண்துறை அமைச்சகம் வழங்குகிறது
இந்தியாவில் விவசாயத்தை ஊக்குவிக்க, விவசாயத்துறையைச் சேர்ந்தவர்களுக்கு ட்ரோன் தொழில்நுட்பம் மலிவான கட்டணத்தில் கிடைப்பதற்கான வழிகாட்டுதல்களை மத்திய வேளாண்துறை அமைச்சகம் வெளியிட்டுள்ளது. இதற்காக வேளாண் இயந்திரமயமாக்கல் துணை திட்டத்தில் திருத்தங்கள் செய்யப்பட்டுள்ளன. இதன் மூலம் வேளாண் இயந்திரப் பயிற்சி மையங்கள், வேளாண் ஆராய்ச்சி மையங்கள், கிரிஷிவிஞ்ஞான் மையங்கள், வேளாண் பல்கலைக்கழகங்கள் வாங்கும் ட்ரோன்களுக்கு 100 சதவீத மானியம் அல்லது ரூ.10 லட்சம் இதில் எது குறைவோ அது வழங்கப்படும். வேளாண் உற்பத்தியாளர் சங்கங்கள், ட்ரோன்கள் வாங்க 75 சதவீத மானியம் வழங்கப்படும்.
ட்ரோன்களை வாங்காமல் வாடகைக்கு எடுத்து விவசாய தேவைகளுக்கு பயன்படுத்தும் ஏஜன்சிகளுக்கு ஹெக்டேருக்கு ரூ.6,000 வழங்கப்படும். டிரோன்களை வாங்கிப் பயன்படுத்தினால் ஹெக்டேருக்கு ரூ.3,000 வழங்கப்படும். இந்த நிதியுதவிகள் மற்றும் மானியம் 2023, மார்ச் 31ம் தேதி வரை கிடைக்கும்.
ட்ரோன் பயன்பாட்டின் மூலம் விவசாய சேவைகள் வழங்க, ட்ரோன் மற்றும் இணைப்பு பாகங்கள் வாங்கும் செலவில் 40 சதவீதம் அல்லது ரூ.4 லட்சம் இதில் எது குறைவோ, அது விவசாய கூட்டுறவு சங்கங்கள், வேளாண் உற்பத்தியாளர் அமைப்புகள் மற்றும் ஊரக தொழில்முனைவோர்கள் அமைக்கும் ட்ரோன் வாடகை மையங்களுக்கு அளிக்கப்படும்.
ட்ரோன் வாடகை மையங்கள் அமைக்கும் வேளாண் பட்டதாரிகளுக்கு, ட்ரோன் வாங்கும் செலவில் 50 சதவீதம் அல்லது ரூ.5 லட்சத்தை மானிய உதவியாக பெறலாம். ஊரகத் தொழில் முனைவோர் 10ம் வகுப்பு அல்லது அதற்கு இணையான தேர்வில் தேர்ச்சி பெற்று, விமான போக்குவரத்து துறை இயக்குனரிடம் டரோன்களை இயக்குவதற்கான உரிமம் பெற்றிருக்க வேண்டும்.
வாடகை மையங்கள், ஹைடெக் மையங்களுக்கான மானியவிலை ட்ரோன்கள், குறைந்த செலவில் ட்ரோன் பயன்பாட்டை அதிகரிக்கும். உள்நாட்டில் டிரோன் உற்பத்தியையும் ஊக்குவிக்கும்.
ட்ரோன் செயல்பாடுகள் விமான போக்குவரத்து துறை அமைச்சகம், மற்றும் விமான போக்குவரத்து தலைமை இயக்குனர் அனுமதிக்கும் வழித்தடங்களில் அனுமதிக்கப்படுகிறது. இந்தியாவில் ட்ரோன் பயன்பாட்டை ஒழுங்குமுறைப்படுத்த ‘ட்ரோன் விதிமுறைகள் 2021’-ஐ விமான போக்குவரத்து துறை அமைச்சகம் வெளியிட்டுள்ளது. விவசாயம் மற்றும் வனப்பகுதியில் பூச்சி மருந்து மற்றும் ஊட்டச்சத்து தெளிப்புக்கு ட்ரோன்களை பயன்படுத்துவதற்கான நிலையான செயல்பாட்டு விதிமுறைகளை வேளாண்துறை கொண்டு வந்துள்ளது . இந்த விதிமுறைகளை, விவசாய ட்ரோன்களை பயன்படுத்தும் நிறுவனங்கள் பின்பற்ற வேண்டும்.
மேலும் விவரங்களுக்கு இந்த ஆங்கிலச் செய்திக்குறிப்பை காணவும்:
https://pib.gov.in/PressReleasePage.aspx?PRID=1791783
பிரதமர் அலுவலகம்
திரு.கேஷரி நாத் திரிபாதி மறைவுக்கு பிரதமர் இரங்கல்
மேற்குவங்க மாநிலத்தின் முன்னாள் ஆளுநர் திரு. கேஷரி நாத் திரிபாதி மறைவுக்கு பிரதமர் திரு. நரேந்திர மோடி ஆழ்ந்த இரங்கல் தெரிவித்துள்ளார். இதுகுறித்து அவர் வெளியிட்டுள்ள இரங்கல் செய்தியில், திரிபாதி மறைவுச் செய்தி கேட்டு மிகுந்த வேதனை அடைந்ததாகக் கூறியுள்ளார்.
மேற்கு வங்க ஆளுநராக இருந்தபோது, கூடுதலாக பீஹார், மேகாலயா, மிஸோரம் உள்ளிட்ட மாநிலங்களின் ஆளுநர் பொறுப்பையும் அவர் குறுகிய காலம் வகித்ததையும் நினைவுகூர்ந்துள்ளார். உத்தரபிரதேசத்தில் பிஜேபியை காலூன்றச் செய்ததில் திரிபாதியின் பங்கு முக்கியமானது எனவும், அம்மாநிலத்தின் மேம்பாட்டிற்காகக் கடினமாக உழைத்தவர் எனவும் புகழாரம் சூட்டியுள்ளனர்.
பிரதமர் வெளியிட்டுள்ள டுவிட்டர் பதிவில், தமது சிறப்பான சேவை மற்றும் அறிவாற்றலுக்காக திரு. கேஷரி நாத் திரிபாதி என்றும் மதிக்கத்தக்கவர். அவரை இழந்து வாடும் குடும்பத்தினருக்கு ஆழ்ந்த இரங்கலைத் தெரிவித்துக்கொள்கிறேன். ஓம் சாந்தி எனக் குறிப்பிட்டுள்ளார்.
மத்திய அமைச்சரவை
மருத்துவக் கருவிகள் துறைக்கான கொள்கைக்கு மத்திய அமைச்சரவை ஒப்புதல் அளித்துள்ளது
அடுத்த 5 ஆண்டுகளில் மருத்துவ கருவிகள் துறையின் தற்போதுள்ள 11 பில்லியன் டாலர் என்பதிலிருந்து
50 பில்லியன் டாலர் வளர்ச்சிக்கு இந்தக் கொள்கை உதவும் என்று எதிர்பார்க்கப்படுகிறது
மருத்துவக் கருவிகள் துறைக்கான கொள்கை 2023-க்கு பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டத்தில் ஒப்புதல் அளிக்கப்பட்டுள்ளது.
இந்தியாவில் மருத்துவக் கருவிகள் துறை சுகாதாரத்துறையின் அத்தியாவசியமான ஒருங்கிணைந்த அமைப்பாக விளங்குகிறது. கொவிட்-19 பெருந்தொற்றின் போது சுவாசக்கருவிகள், பிபிஇ உடைகள், என்-95 முகக்கவசங்கள் போன்றவற்றின் தயாரிப்புக்கு இந்தத்துறை மிகப்பெரும் பங்களிப்பை செய்தது என்பது குறிப்பிடத்தக்கது.
இந்நிலையில் மருத்துவக் கருவிகள் துறைக்கான கொள்கைக்கு மத்திய அமைச்சரவை ஒப்புதல் அளித்துள்ளது. இதன் மூலம் பொதுசுகாதார நோக்கங்களான எளிதில் கிடைத்தல், குறைந்த செலவில் தரமானதாக கிடைத்தல், புதிய கண்டுபிடிப்பு ஆகியவற்றை எதிர்கொள்ள முடியும். சீரான வளர்ச்சிக்கும் இது உதவும் என்று எதிர்பார்க்கப்படுகிறது. உள்நாட்டு முதலீடுகளை ஊக்குவித்து, மருத்துவக் கருவிகள் உற்பத்தியை மேற்கொள்வது மத்திய அரசின் தற்சார்பு இந்தியா, இந்தியாவில் உற்பத்தி ஆகியவற்றுக்கு உத்வேகம் அளிக்கும்.
நோயாளிகளை மையப்படுத்திய அணுகுமுறையை துரிதப்படுத்துவதோடு, உலகளாவிய சந்தையில் மருத்துவக் கருவிகள் உற்பத்தி மற்றும் புதிய கண்டுபிடிப்பில் இந்தியாவின் பங்கினை அடுத்த 25 ஆண்டுகளில் 10 முதல் 12 சதவீதம் வரை அதிகரிக்கும். அடுத்த 5 ஆண்டுகளில் மருத்துவக் கருவிகள் துறையின் தற்போதுள்ள 11 பில்லியன் டாலர் என்பதிலிருந்து 50 பில்லியன் டாலர் வளர்ச்சிக்கு இந்தக் கொள்கை உதவும் என்று எதிர்பார்க்கப்படுகிறது.